Όσλο, 24 Μαρτίου 2021

ΑΠΦ. **579 /AΣ 315**

Αγαπητοί συμπατριώτες και φίλοι της Ελλάδος,

Σε συνέχεια της επιστολής μου από 18 Μαρτίου 2021, έχω την ιδιαίτερη χαρά και τιμή να σας διαβιβάσω τα μαγνητοσκοπημένα μηνύματα της ΑΕ Προέδρου της Ελληνικής Δημοκρατίας, κας Αικατερίνης Σακελλαροπούλου, της ΑΕ Πρωθυπουργού της Ελληνικής Δημοκρατίας, κ. Κυριάκου Μητσοτάκη, καθώς και της ΑΕ Πρωθυπουργού του Βασιλείου της Νορβηγίας, κας Erna Solberg, με αφορμή την 200ή επέτειο από την έναρξη της ελληνικής επανάστασης.

Τα εν λόγω μηνύματα δύνασθε αναζητήσετε στους κάτωθι συνδέσμους, αντιστοίχως:

<https://wetransfer.com/downloads/f1ca0e5435da435f951663e4c4146fae20210319120407/bad116>

https://we.tl/t-t8ZLdNMS86

<https://wetransfer.com/downloads/ecf3758afabd952631f32c29da84723820210319141712/8421ff55fd8fd31441a2596a565bd1db20210319141744/b16ca0>

Περαιτέρω, σας ενημερώνω ότι η Επιτροπή “Ελλάδα 2021” προέβη στην παραγωγή ταινίας με τον τίτλο «”***σε γνωρίζω από την όψη***” 200 ΧΡΟΝΙΑ ΕΛΛΑΔΑ!». Πρόκειται για ένα ντοκιμαντέρ, διάρκειας 50 λεπτών, το οποίο αποτελεί μία αφήγηση των δύο αιώνων της νεότερης Ελλάδας. Έχει στηριχθεί σε αρχειακό υλικό και τεκμήρια και προσεγγίζει το θέμα αναδεικνύοντας όχι μόνο στοιχεία της στρατιωτικής ή της πολιτικής ιστορίας μας, αλλά και στοιχεία από τις ενότητες των επιστημών, των τεχνών αλλά και της καθημερινής ζωής. Στην ουσία, επιχειρεί να δείξει πώς από το “γι’ αυτά πολεμήσαμε” του στρατηγού Μακρυγιάννη, μέσα από επιτυχίες, δυσκολίες και πισωγυρίσματα, καταλήξαμε σε αυτό που είμαστε σήμερα: ένα σύγχρονο, δημοκρατικό και ευρωπαϊκό κράτος. Η ταινία θα προβληθεί για πρώτη φορά την 25η Μαρτίου στις 19:00 ώρα Ελλάδας από το κρατικό τηλεοπτικό κανάλι της ΕΡΤ, και στη συνέχεια, την ίδια ημέρα, από τις 20:00 θα είναι διαθέσιμη για θέαση μέσω των κοινωνικών δικτύων της Επιτροπής ([www.facebook.com/Greece2021](http://www.facebook.com/Greece2021)) καθώς και μέσω της ειδικά διαμορφωμένης για αυτό το σκοπό ιστοσελίδας της Επιτροπής ([www.greece2021.gr/25martiou](http://www.greece2021.gr/25martiou)).

Επί τη ευκαιρία, θα ήθελα να σας ανακοινώσω ότι, δυστυχώς, καίτοι η Δήμαρχος του Όσλο κα Marianne Borgenείχε αρχικώς αποδεχθεί, κατόπιν πρωτοβουλίας της Πρεσβείας μας, τη φωταγώγηση με τα χρώματα της ελληνικής σημαίας, ανήμερα της εθνικής μας επετείου, της χιονοδρομικής πίστας άλματος σκι στον λόφο Holmenkollen, εν τέλει, σύμφωνα με νεώτερη ενημέρωσή μας, αυτή δεν είναι εφικτό να πραγματοποιηθεί, λόγω της έναρξης εσωτερικής διαδικασίας αναθεώρησης του καθεστώτος φωταγώγησης της εν λόγω χιονοδρομικής πίστας.

Αγαπητοί συμπατριώτες και φίλοι της Ελλάδος,

Δράττομαι εκ νέου της ευκαιρίας για να σας απευθύνω τις καλύτερες ευχές των συνεργατών μου και εμού προσωπικά με αφορμή την 200ή επέτειο της εθνικής παλιγγενεσίας.

Με εορταστικούς χαιρετισμούς,

(υπογραφή)

Άννα Κόρκα

Πρέσβυς της Ελλάδος στη Νορβηγία και την Ισλανδία